Twee ‘bendelede’ vas in BaaiArgieffoto: SAPD Die polisie sê dis uiters belangrik om op vuurwapens beslag te lê wat mense van Port Elizabeth se noordelike gebiede onwettig besit omdat bendelede dit gebruik om ernstige en geweldsmisdade te pleeg. Kol. Priscilla Naidu sê lede van Bethelsdorp se taakspan het Sondag in afsonderlike voorvalle twee verdagtes in hegtenis geneem en op twee vuurwapens beslag gelê. “Omstreeks 09:30 Sondagoggend het lede William Slammertrylaan gepatrolleer toe hulle drie mans sien stap,” vertel Naidu. “Toe hulle die polisie gewaar, het een van die mans rondgekyk en in ŉ ander rigting begin loop.” Die polisie het hom agternagesit en op ŉ kerkperseel vasgekeer. “Hulle het die onmiddellike omgewing deursoek en ŉ .38-rewolwer gekry naby waar hy aangekeer is,” sê Naidu. Die 25-jarige verdagte is in hegtenis geneem en word aangekla van die onwettige besit van ŉ vuurwapen. Sowat drie uur later, omstreeks 12:15, was beamptes op patrollie in Kwanoxolo, in dieselfde omgewing, toe hulle ŉ bekende bendelid gewaar. Dié man het begin hardloop toe hy die polisie voertuig sien, vertel Naidu. Die polisie het hom te voet agternagesit en in ŉ huis gekry, waar hy weggekruip het. “Hulle het die huis deursoek en ŉ 9 mm-vuurwapen in ŉ kamer gekry,” sê sy. “Hy is in hegtenis geneem en ook van die onwettige besit van ŉ vuurwapen aangekla.” Albei verdagtes sal binnekort in Port Elizabeth se landdroshof verskyn. Genl.maj. Thembisile Patekile, bevelvoerder van die Mount Road-polisiegroepering, het die beamptes geprys vir hul flinke optrede. “Ons sal volhard in ons doelgerigte pogings om misdadigers aan te keer wat misdaad met vuurwapens pleeg.”